ททท. คาด 2 เดือนสุดท้ายของปี 2565 คึกคัก เกินเป้า 160 ล้านคน-ครั้ง
นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย (ททท.) กล่าวถึงภาพรวมสถานการณ์ท่องเที่ยวตลาดในประเทศ ช่วงไตรมาสสุดท้ายของปีนี้ ว่า คาดนักท่องเที่ยวคนไทยเดินทางเดือนตุลาคมนี้ 14 ล้านคน-ครั้ง ปัจจัยบวกมาจากการเดินทางระยะใกล้ ซึ่งมีอัตราการเข้าพักสูง รวมถึงวันหยุดพิเศษ  ส่วนเดือนพฤศจิกายน 2565 คาดว่าจะมีการเดินทางรวม 13 ล้านคน-ครั้ง โดยประมาณการณ์ลดลงจากเดือนตุลาคม 1 ล้านคน เนื่องจากแม้จะมีวันหยุดพิเศษในช่วงการประชุมเอเปค 2022 แต่เป็นวันหยุดเฉพาะในเขตกรุงเทพฯ นนทบุรี และสมุทรปราการเท่านั้น  ขณะที่ช่วงเทศกาลลอยกระทง จะสามารถช่วยให้การเดินทางในพื้นที่เพิ่มขึ้น แต่การเดินทางข้ามจังหวัดไม่เพิ่มมากนัก ส่วนเดือนธันวาคมคาดการณ์ว่าจะมีการเดินทางท่องเที่ยวภายในประเทศรวม 16-17 ล้านคน-ครั้ง โดยปัจจัยบวกเกิดจากการจัดกิจกรรมเคาท์ดาวน์ วันหยุดยาว กิจกรรมส่งเสริมการขายและการเข้ามาของนักท่องเที่ยวต่างชาติ มั่นใจว่าทำให้ยอดรวมทั้งปีเกินเป้าหมายที่วางไว้อยู่ที่ 160 ล้านคน-ครั้ง นอกจากนี้ ในช่วงปลายปี 2565 ได้มีการประชาสัมพันธ์ฤดูหนาวของไทย โดยเฉพาะจังหวัดเชียงใหม่ ซึ่งความคึกคักในการเดินทางเข้ามาของชาวต่างชาติ ส่งผลให้สายการบินเพิ่มความถี่เที่ยวบินมากขึ้น ประกอบกับมาตรการส่งเสริมการท่องเที่ยวของภาครัฐ ส่วนโครงการเราเที่ยวด้วยกัน ขณะนี้อยู่ระหว่างพิจารณาว่าจะมีการขยายเฟส 5 ต่อหรือไม่ อย่างไรก็ตาม ยังคงมีปัจจัยในเรื่องของการเดินทาง ราคาพลังงาน เงินเฟ้อ รวมถึงสถานการณ์น้ำท่วม ทำให้ยอดจองสายการบินระหว่างวันที่ 1-20 ตุลาคมที่ผ่านมา ลดลงถึงร้อยละ 8-10 โดยเฉพาะจังหวัดภูเก็ตและจังหวัดกระบี่